钦定古今图书集成/理学汇编/文学典/第119卷 > 《答刘歆书》汉·扬雄
## 钦定古今图书集成/理学汇编/文学典/第119卷 > 《答刘歆书》汉·扬雄

雄叩头赐命谨至，又告以田仪事，事穷竟，白案显出，
甚厚甚厚。田仪与雄同乡里，幼穉为邻，长艾相更视，
觊动精采，似不为非者，故举至之。雄之任也，不意淫
迹污暴于官朝，令举者怀赧而低眉，任者含声而冤
舌。知人之德，尧犹病诸，雄何惭焉？叩头叩头，又敕以
《殊言》十五卷，君何由知之，谨归诚底里，不敢违信。雄
少不师章句，亦于《五经》之训所不解。尝闻先代𬨎轩
之使，奏籍之书，皆藏于周秦之室，及其破也，遗弃无
见之者。独蜀人有严君平、临邛林闾翁孺者，深好训
诂，犹见𬨎轩之使所奉言翁孺与雄外家牵连之亲，
又君平过误，有以私遇少而与雄也。君平财有千言
耳，翁孺梗概之法略有。翁孺往，数岁死，归蜀郡掌氏
子，无子而去。而雄始能艸文，先作《县邸铭》《王佴颂》《阶
闼铭》及《成都城四堣铭》。蜀人有杨庄者为郎，诵之于
成帝，成帝好之，以为似相如，雄遂以此得外见。此数
者，皆都水君常见也，故不复奏。雄为郎之岁，自奏“少
不得学，而心好沈博绝丽之文，愿不受三岁之奉，且
休脱直事之繇，得肆心广意，以自克就。”有诏可不夺，
奉令尚书赐笔墨钱六万，得观书于石渠。如是后一
岁，作《绣补》《灵节》《龙骨》之铭诗三章，成帝好之，遂得尽
意。故天下上计孝廉及内郡卫卒会者，雄常把三寸
弱翰，赍油素四尺，以问其异语，归即以铅摘次之于
椠，二十七岁于今矣。而语言或交错相反，方覆论思，
详悉集之燕。其疑张伯松不好雄赋颂之文，然亦有
以奇之，常为雄道言其父及其先君。熹与训，属雄以
此篇目频示之，伯松曰：“是县诸日月不刊之书也。”又
言雄为《太元经》，由鼠坻之与牛场也。如其用，则实五
稼，饱邦民，否则为抵粪弃之于道矣。而雄般之，伯松
与雄独何德慧，而君与雄独何谮隙，而当匿乎哉？其

所想遘也。扶圣朝远照之明，使君“此。如君之意，诚
雄散之之会也。死之日，则今之荣也，不敢有贰，不敢
有爱，少而不以行立于乡里，长而不以功显于县官，
著训于帝籍，但言词博览，翰墨为事，诚欲崇而就之，
不可以遗，不可以怠。即君必欲胁之以威，陵之以武，
欲令入之于此，此又未定，未可以见。今君又终之则
缢死以从命也，而可且宽假延期，必不敢有爱雄之
所为。得使君辅贡于明朝，则雄无恨，何敢有匿？惟执
事图之。长监于规绣之就死，以为小，雄敢行之。谨”因
还使叩头叩头。